Το 2020 απέχει πλέον… ώρες και στην ΑΕΚ έχουν εντείνει τις προσπάθειες για την ενίσχυση της ομάδας. Στόχος είναι να γίνουν τρεις προσθήκες, αμυντικού, μέσου και ακραίου που θα μπορεί να παίξει και φορ. Το κυριότερο, ωστόσο, είναι πως οι «κιτρινόμαυροι» θέλουν οι συγκεκριμένες κινήσεις να ανεβάσουν πραγματικά επίπεδο την ομάδα, αλλά και να ολοκληρωθούν το συντομότερο δυνατό.



Μπορεί η διαφορά από την κορυφή να είναι μεγάλη, ωστόσο στην «Ένωση» δεν πετούν λευκή πετσέτα. Γνωρίζουν πως υπάρχουν τα playoffs, πως θα αντιμετωπίσουν καθέναν από τους ισχυρούς αντιπάλους τους άλλες τρεις φορές στο πρωτάθλημα (λόγω και των playoffs), αλλά στο μενού υπάρχει και το Κύπελλο που αποτελεί στόχο της ΑΕΚ.



Η πιο προχωρημένη και μοναδική χειροπιαστή προσπάθεια της ΑΕΚ που έχει διαρρεύσει είναι αυτή για τον Φεντερίκο Μπάρμπα. Ο δανεισμός του στην Βαγιαδολίδ αναμένεται να διακοπεί και γίνονται επαφές με την Κιέβο Βερόνα για να μετακομίσει στην «Ένωση».